**НАЦРТ ЗАКОНА О** **АУДИОВИЗУЕЛНОМ И ФИЛМСКОМ НАСЛЕЂУ**

**I. УВОДНЕ ОДРЕДБЕ**

**Предмет закона**

Члан 1.

Овим законом се уређује обављање, структура и организација делатности заштите и очувања филмског и осталог аудиовизуелног културног наслеђа, као и начин заштите, чувања, обраде и коришћења филмске и остале аудиовизуелне грађе и друга питања од значаја за делатност заштите и очувања филмског и осталог аудиовизуелног културног наслеђа, у складу са међународним прописима и стандардима.

**Термини и дефиниције**

Члан 2.

Термини употребљени у овом закону имају следеће значење :

1) **Филмску и осталу аудиовизуелну грађу** чине запис регистроване слике у покрету са или без тонског записа, односно оригинал и копија записа на било ком носачу намењен посматрању или приказивању као целини, коришћењем механичке и/или електронске опреме за приказивање, без обзира на технику снимања, када су и где настали, да ли се налазе у установама заштите и очувања или изван њих, звучни запис, као и пратећа филмска и остала аудиовизуелна грађа коју чине сценарио, књига снимања, дијалог листа, рекламни материјал, плакат, фотодокументација, скице декора и костима, нотни записи, публикације и други документи и предмети настали пре, за време и после снимања, аналогно или у дигиталном запису;

2) **Филмско дело** је материјал покретних слика забележених било којим средством и на било којем медију, са или без звука, са способношћу стварања утиска кретања, било које дужине, посебно уметничко филмско дело, играни, анимирани, документарни и експериментални филм, неиграни филм, филмска публицистика, архивски филм, архивски филмски материјал и наменски филм;

3) **Документација** о филмској и осталој аудиовизуелној грађи је систематски израђен, прикупљен, организован и похрањен скуп података насталих током процеса стручне и техничке обраде и заштите који обавља установа заштите и очувања филмске и остале аудиовизуелне грађе;

4) **Архивска копија** је најбољи носач записа на филмској траци;

5) **Изворне материјале** чине сви мастери и негативи настали за време продукције филмског и другог аудиовизуелног дела из којих је настало коначно дело за приказивање;

6) **Архивски мастер** је дигитални запис настао дигитализацијом или је изворно дигиталан, која служи за дуготрајно чување, а из које се праве оперативне копије за коришћење;

7) **Филмски и остали аудиовизуелни уређаји** су уређаји и опрема за снимање, обраду и репродукцију односно приказивање филмског и осталих аудиовизуелних дела;

8) **Делатност заштите и очувања** **филмског и осталог аудиовизуелног наслеђа** је делатност заштите и очувања филмског и осталог аудиовизуелног наслеђа;

9) **Аудиовизуелни архив** је установа заштите и очувања која обавља делатност заштите и очувања филмског и осталог аудиовизуелног наслеђа, у складу са законом;

10) **Аудиовизуелни архив** **у саставу** обавља послове заштите и очувања филмског и осталог аудиовизуелног наслеђа у оквиру другог правног лица, у складу са законом;

11) **Централна установа заштите и очувања филмске и остале аудиовизуелне грађе** је Државни аудиовизуелни архив Србије Југословенска кинотека;

12) **Превентивна заштита** је низ мера и поступака којима се успорава природно пропадање филмске и остале аудиовизуелне грађе, умањује или спречава оштећење дејством физичких, хемијских и биолошких узрочника, природних сила и непогода, пожара и експлозија, катастрофа, кварова на инсталацијама, услед неправилног транспорта, вандализма и неадекватног обезбеђења од крађе и др;

13) **Миграција дигиталних репозиторија** као део превентивне заштите је процес којим се дигитални репозиторији периодично обнављају и преводе у технолошки савременије облике и носаче;

14) **Ревитализација** је низ технолошких и физичких поступака којим се носачи слике и звука без обзира на облик записа доводе у стабилно стање ради репродукције;

15) **Конзервација** је процес којим се осигуравају физичка својства носача филмске и остале аудиовизулене грађе од пропадања и обухвата низ интервентних техника којима се постиже хемијска и физичка стабилизација аудиовизуелних материјала;

16) **Рестаурација** је процес којим се надокнађује губитак, оштећење или пропадање филмске и остале аудиовизуелне грађе, враћањем у оригинално или претпостављено стање;

17) **Дигитализација** је процес преношења филмске и остале аудиовизуелне грађе из аналогног у дигитални облик;

18) **Дигитална рестаурација** је веродостојно обнављање филмске и друге аудиовизуелне грађе помоћу техника које уклањају и прикривају оштећења и погоршања, као и реконструисање оригиналног дела од расположивих елемената који могу бити непотпуни или се састоје од различитих верзија;

19) **Дигитални репозиториј** је колекција дигиталних записа који представљају филмску и осталу аудиовизуелну грађу у дигиталном облику, било да су записи настали дигитализацијом постојеће грађе, или је грађа изворно настала у дигиталном облику;

20) **Филмска и остала аудиовизуелна добра која уживају претходну заштиту** су добра за коју се претпоставља да поседује културне вредности у складу са законом;

21) **Филмска и остала аудиовизуелна добра под претходном заштитом** су евидентирана добра која уживају претходну заштиту;

22) **Регистар филмске и остале аудиовизуелне грађе** је јавни регистар културних добара који воде аудиовизуелни архиви;

23) **Централни регистар филмске и остале аудиовизуелне грађе** је јавни регистар културних добара за територију Републике Србије;

24) **Јединствени информациони систем за аудиовизуелне архиве** је јединствени централизовани информациони систем који примењује јединствене стандарде за управљање документима и информацијама о филмском и осталом аудиовизуелном наслеђу;

25) **Ревизија** је поступак којим се утврђује број и стање филмске и остале аудиовизуелне грађе, документације, као и да ли су услови чувања и мере заштите одговарајући.

Члан 3.

Термини који се користе у овом Закону а имају родно значење, односе се једнако на мушки и женски род.

Подаци који се сакупљају у обављању делатности заштите и очувања филмског и осталог аудиовизуелног наслеђа а који садрже податке о личности чувају се у складу са законом којим се уређује заштита података о личности, уз обавезу поштовања правила​​ о сразмерности обраде у односу на циљеве и сврху обраде података.

**Општи интерес у области заштите и очувања филмског**

**и осталог аудиовизуелног наслеђа**

Члан 4.

Заштита и очување филмског и осталог аудиовизуелног наслеђа је делатност од општег интереса за Републику Србију.

Филмско и остало аудиовизуелно наслеђе ужива посебну заштиту без обзира у чијем је власништву, код кога се налази и да ли је регистровано или евидентирано.

Члан 5.

Општи интерес у области заштите и очувања филмског и осталог аудиовизуелног наслеђа остварује се кроз:

1) откривање, прикупљање, документовање и чињење доступним филмског и осталог аудиовизуелног наслеђа;

2) подстицање депоновања и чувања филмског и осталог аудиовизуелног наслеђа;

3) развој делатности заштите и очувања филмског и осталог аудиовизуелног наслеђа уз стручну обраду и коришћење у циљу задовољавања културних, научних, истраживачких и образовних потреба појединца и друштва;

4) подстицање и побољшање услова за иновације, истраживања и технолошки развој у области конзервације и рестаурације филмског и осталог аудиовизуелног наслеђа;

5) подстицање и подршка унапређењу разумевања и сарадње установа заштите и очувања филмског и осталог аудиовизуелног наслеђа у земљи и иностранству;

6) образовање и усавршавање стручних кадрова у области заштите и очувања филмског и осталог аудиовизуелног наслеђа;

7) ширење филмске културе у оквиру програма и програмских целина;

8) предузимање мера у циљу спречавања противправног поступања са филмским и осталим аудиовизуелним наслеђем.

**Обавеза поштовања ауторског права и сродних права**

Члан 6.

Делатност заштите и очувања филмског и осталог аудиовизуелног наслеђа, односно прикупљање, каталогизација, чување, рестаурирање, чињење доступним филмске и остале аудиовизуелне грађе и друге радње предвиђене овим законом, спроводе се уз поштовање права прописаних законом којим се уређује заштита ауторског и сродних права.

Одредбе овог закона не могу се тумачити на начин да се њиме искључују или ограничавају права призната законом којим се уређује заштита ауторског права и сродних права.

Предаја добара који чине филмско и остало аудиовизуелно наслеђе, аудиовизуелним архивима не подразумева и пренос ауторског права или сродних права на предметима заштите садржаним у филмској и осталој аудиовизуелној грађи.

**II. ДЕЛАТНОСТ ЗАШТИТЕ И ОЧУВАЊА ФИЛМСКОГ И ОСТАЛОГ АУДИОВИЗУЕЛНОГ НАСЛЕЂА**

Члан 7.

Делатност заштите и очувања филмског и осталог аудиовизуелног наслеђа (у даљем тексту: делатност заштите) обухвата:

1) откривање, прикупљање, документовање и обраду;

2) истраживање и проучавање;

3) вођење прописане документације;

4) евидентирање филмских и осталих аудиовизуелних добара под претходном заштитом;

5) вођење евиденције о филмским и осталим аудиовизуелним добрима под претходном заштитом;

6) вредновање и утврђивање културних добара;

7) вођење регистра културних добара;

8) чување, одржавање и коришћење;

9) утврђивање, спровођење и праћење спровођења мера заштите културних добара, као и добара под претходном заштитом;

10) истраживање, очување и коришћење културног наслеђа од посебног значаја за културу и историју српског народа која се налазе ван територије Републике Србије;

11) промовисање кроз приказивање, излагање, издавање публикација, предавања, едукативно-просветни рад, као и на друге начине;

12) омогућавање доступности јавности, као и информација о филмском и осталом аудиовизуелном наслеђу;

13) дигитализацију и формирање дигиталних репозиторија;

14) креирање дигиталне документације, уношење података и рад у јединственом информационом систему за аудиовизуелне архиве;

15) пружање стручне помоћи власницима и држаоцима културних добара и добара под претходном заштитом;

16) ревизију културних добара и добара под претходном заштитом и достављање извештаја оснивачу аудиовизуелног архива;

17) правовремену миграцију дигиталних репозиторија у складу са напретком и развојем дигиталних технологија;

18) обезбеђивање и унапређење техничке опремљености, одржавање и конзервацију филмских и осталих аудиовизуелних уређаја који су се користили у процесима стварања и приказивања филмских и осталих аудиовизуелних дела на аналогним форматима;

19) прикупљање документације и подстицање обука лица за сервисирање и одржавање филмских и осталих аудиовизуелних уређаја и заната везаних за њихово одржавање;

20) утврђивање јединствене полазне основе за израду плана дигитализације и електронске обраде филмског и осталог аудиовизуелног културног наслеђа;

21) праћење и учествовање у раду међународних асоцијација установа заштите и очувања филмског и осталог аудиовизуелног наслеђа;

22) остале послове у оквиру делатности заштите.

Делатности и става 1. тачка 4), 5), 6), 7), 9), 14) и 20) овог члана јавни аудиовизуелни архив обавља као поверене послове.

Делатност из става 1. тачке 1), 2), 8), 11), 12) и 13) овог члана могу да обављају и специјалне и приватне установе заштите.

Члан 8.

Делатност заштите обављају установе заштите и очувања филмског и осталог аудиовизуелног наслеђа (у даљем тексту: установе заштите) - аудиовизуелни архиви.

Поједине послове у оквиру делатности заштите могу да обављају и друга правна и физичка лица која испуњавају услове у складу са овим законом.

Аудиовизуелни архив у саставу обавља послове из делатности заштите као део и у оквиру другог правног лица и предузетника у складу са законом, изузев послова из члана 7. став 1. тач. 4) ,5), 6), 7), 9) и 10) овог закона које може да обавља само јавни аудиовизуелни архив.

**III. УСТАНОВЕ ЗАШТИТЕ - АУДИОВИЗУЕЛНИ АРХИВИ**

**Оснивање**

Члан 9.

Аудиовизуелни архиви су установе заштите.

Аудиовизуелни архив може основати Република Србија, аутономна покрајина, јединица локалне самоуправе и друго правно или физичко лице.

Аудиовизуелни архив се може основати као јавни, приватни и специјални.

Јавни аудиовизуелни архив може основати Република Србија, аутономна покрајина и јединица локалне самоуправе.

Приватни аудиовизуелни архив може основати правно и физичко лице, у складу са законом.

Оснивање специјалног аудиовизуелног архива уређује се посебним законом.

Члан 10.

На оснивање, управљање, руковођење, финансирање, статусне промене, престанак рада и друга питања од значаја за рад аудиовизуелног архива примењују се одредбе закона којима се уређују област културе, културног наслеђа и јавних служби, ако овим законом није другачије уређено.

**Услови за обављање делатности заштите**

Члан 11.

Аудиовизуелни архив се може основати, почети са радом и обављати делатност заштите ако су испуњени посебни услови који се односе на:

1) објекат и просторије за рад и смештај филмске и остале аудиовизуелне грађе;

2) одговарајућу опрему;

3) минимални број запослених на стручним пословима делатности заштите;

4) начин заштите, чувања и коришћења филмске и остале аудиовузуелне грађе;

5) финансирање рада и обављања делатности заштите.

Члан 12.

Ближе услове из члана 11. овог закона прописује министар надлежан за послове у области културе (у даљем тексту: министар) на предлог централне установе заштите.

Министарство надлежно за послове у области културе (у даљем тексту: Министарство) решењем утврђује испуњеност услова за оснивање, почетак рада и обављања делатности заштите.

Против решења из става 2. овог члана није дозвољена жалба али се може покренути управни спор.

**Престанак са радом**

Члан 13.

Аудиовизуелни архив престаје са радом или мења свој статус у складу са законом.

Оснивач јавног аудиовизуелног архива може донети одлуку о престанку рада или о статусној промени јавног аудиовизуелног архива у складу са законом уз претходно прибављено образложено мишљење централне установе заштите.

У случају престанка рада аудиовизуелног архива оснивач је дужан да обезбеди смештај и заштиту филмске и остале аудиовизуелне грађе, добара и документације.

Одлука о смештају филмске и остале аудиовизуелне грађе, добара и документације из става 3. овог члана доноси се по претходно прибављеном образложеном мишљењу Централне установе заштите.

**Евиденција аудиовизуелних архива**

Члан 14.

Евиденцију аудиовизуелних архива са седиштем на територији Републике Србије води Министарство.

Садржај и начин вођења Евиденције аудиовизуелних архива прописује министар.

Надлежни орган аутономне покрајине, односно орган јединице локалне самоуправе дужан је да достави Министарству податке о аудиовизуелним архивима које је основала аутономна покрајина, односно јединица локалне самоуправе у року од осам дана од дана оснивања аудиовизуелног архива.

Правна и физичка лица која су оснивачи аудиовизуелних архива, дужна су да доставе податке за упис у Евиденцију аудиовизуелних архива Министарству у року од осам дана од дана оснивања аудиовизуелног архива.

Члан 15.

Министарство најмање једном у пет година проверава да ли аудиовизуелни архив који је уписан у Евиденцију аудиовизуелних архива испуњава прописане услове за рад и обављање делатности заштите.

Надлежни орган аутономне покрајине, као поверени посао, најмање једном у пет година проверава да ли аудиовизуелни архив чији је оснивач аутономна покрајина и који је уписан у Евиденцију аудиовизуелних архива испуњава прописане услове за рад и обављање делатности заштите и о томе извештава Министарство.

**Органи аудиовизуелних архива**

Члан 16.

Органи аудиовизуелних архива су: директор, управни одбор и надзорни одбор.

Члан 17.

Именовање директора аудиовизуелног архива, именовање вршиоца дужности директора аудиовизуелног архива, надлежности, престанак дужности и друго, утврђује се на начин и по поступку прописаним одредбама закона којим се уређује област културе.

Директор и вршилац дужности директора аудиовизуелног архива може бити лице које испуњава услове утврђене одредбама закона којима се уређује област културе

Надлежност, избор чланова и рад управног и надзорног одбора аудиовизуелног архива, као и престанак дужности чланова управног и надзорног одбора, утврђује се на начин и по поступку прописаним одредбама закона којим се уређује област културе, а за аудиовизуелне архиве чија оснивачка права врши аутономна покрајина и у складу са одредбама закона којим се уређује надлежност аутономне покрајине.

**Централна установа заштите**

**Државни аудиовизуелни архив Србије Југословенска кинотека**

Члан 18.

**Државни аудиовизуелни архив Србије Југословенска кинотека, скраћени назив Југословенска кинотека**  (у даљем тексту: Југословенска кинотека) је централна установа заштите, која поред послова наведених у члану 7. овог закона обавља и следеће послове:

1) води централни регистар културних добара, као и регистар културних добара од изузетног и великог значаја у Републици Србији, у складу са законом;

2) води евиденцију добара под претходном заштитом;

3) води регистар власника и држалаца културних добара од интереса за Републику Србију;

4) утврђује културна добра од великог значаја;

5) предлаже и доставља предлоге за утврђивање културних добара од изузетног значаја које проглашава Народна скупштина у складу са законом;

6) учествује у изради Програма заштите и очувања културног наслеђа у Републици Србији;

7) обавља надзор над стручним радом аудиовизуелних архива;

8) обавља надзор над спровођењем утврђених мера заштите над културним добрима и добрима под претходном заштитом која се налазе код других правних и физичких лица;

9) утврђује методологију за стручни надзор;

10) доноси стручна упутства за аудиовизуелне архиве у Републици Србији;

11) организује истраживања филмског и осталог аудиовизуелног наслеђа које је од значаја за историју Србије и српског народа, а налази се ван територије Републике Србије;

12) доноси план и програм стручног усавршавања запослених у аудиовизуелним архивима и обезбеђује сталну едукацију стручњака;

13) организује и реализује програм и начин полагања стручног испита у складу са правилником који уређује начин и програм полагања стручних испита у делатности заштите филмског и осталог аудиовизуелног наслеђа;

14) организује и реализује поступак стицања виших стручних звања у делатности заштите филмског и осталог аудиовизуелног наслеђа у складу са правилником који уређује начин и поступак стицања виших стручних звања у овој делатности;

15) обезбеђује услове за рад комисије за полагање стручног испита и комисије за доделу виших стручних звања;

16) обавља културно-образовну делатност;

17) објављује филмско и остало аудиовизуелно наслеђе;

18) организује изложбе везане за историју и развој филмске уметности;

19) сачињава план заштите филмског и осталог аудиовизуелног наслеђа у ванредним ситуацијама;

20) учествује у изради и развоју Јединственог информационог система за аудиовизуелне архиве (у даљем тексту: Јединствени информациони систем);

21) стара се о усклађивању међународних стручних стандарда у области заштите филмског и осталог аудиовизуелног наслеђа;

22) израђује номинационе досијее за упис филмског и другог аудиовизуелног културног наслеђа на Унескове листе;

23) доноси средњорочни и дугорочни програм развоја делатности заштите културног наслеђа у Републици Србији, у складу са законом;

24) води евиденције о филмском и осталом аудиовизуелном наслеђу страног порекла у иностранству која је од значаја за културно наслеђе Републике Србије;

25) обавља стручни надзор над радом аудиовизуелних архива и стручне послове испитивања навода из представке, коју заинтересовано физичко и правно лице подноси у циљу иницирања покретања поступка инспекцијског надзора;

26) стара сe o уједначавању праксе аудиовизуелних архива приликом примене међународних конвенција у области заштите и очувања културног наслеђа, у складу са законом;

27) обавља и друге послове утврђене овим законом.

Послови из става 1. тач. 1) до 15) и 20) до 26) овог члана обављају се као поверени послови.

**Аудиовизуелни архив Филмске новости**

Члан 19.

**Аудиовизуелни архив Филмске новости, скраћени назив Филмске новости** (у даљем тексту: Филмске новости) је установа заштите у чијој је надлежности заштита филмског и осталог аудиовизуелног наслеђа насталог делатношћу Филмских новости, додељеног Филмским новостима на чување, добијеног из сродних архива путем размене или од било ког другог лица на било који други начин, као и другог филмског и осталог аудиовизуелног наслеђа која чини архивски фонд Филмских новости.

Члан 20.

Поред послова из члана 7. овог закона, Филмске новости обављају и следеће послове:

1) сарађује са централном установом заштите на унапређењу прописа у области заштите филмског и осталог аудиовизуелног наслеђа;

2) објављује и промовише филмско и остало аудиовизуелно наслеђа из свог архивског фонда;

3) допуњује свој фонд снимањем филмских и осталих аудиовизуелних материјала везаних за материјално и нематеријално културно наслеђе од значаја за Републику Србије.

**Аудиовизуелни архиви у саставу радија и телевизије**

Члан 21.

Јавна медијска установа Радио-телевизија Србије је републичка установа јавног медијског сервиса која пружа медијске услуге у складу са Законом о јавним медијским сервисима. Радио-телевизија Србије је произвођач филмског и осталог аудиовизуелног наслеђа у чијем саставу су као организационе целине успостављени аудиовизуелни архиви у саставу радија и телевизије.

Радио-телевизија Србије је у обавези да чува, одржава и користи све емисије настале у сопственој телевизијској продукцији и најважније емисије у радијској продукцији, као и друго филмско и остало аудиовизуелно наслеђе која чини фонд филмског и осталог аудиовизуелног наслеђа Радио-телевизије Србије, примењује мере заштите, стандарде заштите, дигиталну рестаурацију и методологију класификације садржаја својих архива у саставу.

Јавна медијска установа Радио-телевизија Војводине је покрајинска установа јавног медијског сервиса која пружа медијске услуге у складу са Законом о јавним медијским сервисима. Радио-телевизија Војводине је произвођач филмског и осталог аудиовизуелног наслеђа у чијем саставу су као организационе целине успостављени аудиовизуелни архиви у саставу радија и телевизије.

Радио-телевизија Војводине је у обавези да чува, одржава и користи све емисије настале у сопственој телевизијској продукцији и најважније емисије у радијској продукцији, као и друго филмско и остало аудиовизуелно наслеђе која чини фонд филмског и осталог аудиовизуелног наслеђа Радио-телевизије Војводине, примењује мере заштите, стандарде заштите, дигиталну рестаурацију и методологију класификације садржаја својих архива у саставу.

**Војно филмски центар - Застава филм**

Члан 22.

Војно филмски центар - Застава филм као стваралац филмског и осталог аудиовизуелног наслеђа које настаје у раду Министарства одбране и Војске Србије или се код њих налази, обавља делатност његове заштите.

Министарство одбране дужно је да пропише посебне мере заштите, ближе услове и начин коришћења филмског и осталог аудиовизуелног наслеђа за потребе одбране и Војске Србије, у складу са овим законом, прописима о одбрани и прописима којима се уређује вршење делатности заштите филмског и осталог аудиовизуелног наслеђа за потребе одбране и Војске Србије.

**Аудиовизуелни савет**

Члан 23.

Југословенска кинотека образује Аудиовизуелни савет као стручно тело за сарадњу аудиовизуелних архива у циљу обезбеђивања сталне стручне подршке од интереса за развој и унапређење делатности заштите филмског и осталог аудиовизуелног наслеђа.

Административно-техничку подршку раду Аудиовизуелног савета пружа Југословенска кинотека.

Члан 24.

Аудиовизуелни савет:

1) предлаже моделе унапређења и промоције делатности филмског и осталог аудиовизуелног наслеђа;

2) предлаже стручна упутства за аудиовизуелне архиве у Републици Србији;

3) разматра моделе и методе успостављања сарадње између аудиовизуелних архива и сродних образовних, струковних, научних и међународних институција и организација;

4) предлаже план и програм стручног и континуираног усавршавања стручњака у заштити филмског и другог аудиовизуелног наслеђа;

5) разматра моделе подстицања едукативне улоге аудиовизуелних архива и моделе промоције делатности заштите;

6) разматра потребе и могућности унапређења прописа у области заштите филмског и осталог аудиовизуелног наслеђа.

Члан 25.

Чланове Аудиовизуелног савета на период од пет година бира директор Југословенске кинотеке.

Аудиовизуелни савет састоји се од пет чланова.

Два члана Аудиовизуелног савета се бирају из реда запослених у Југословенској кинотеци, док се преостали чланови бирају из реда запослених из Филмских новости и Јавних медијских установа Радио-телевизије Србије и Радио-телевизије Војводине.

Чланови Аудиовизуелног савета бирају председника из својих редова већином гласова.

Аудиовизуелни савет може имати и придружене чланове, односно лица специјализована за поједине области делатности заштите, као и формирати привремена радна консултативна тела за разматрање специфичних технолошких или правних мишљења.

Аудиовизуелни савет доноси пословник о раду.

Чланови савета имају право на накнаду за рад у висини коју утврди директор, у складу са расположивим средствима.

Придружени чланови савета могу имати право на накнаду за рад у висини коју утврди директор, у складу са расположивим средствима.

**Библиотека и издавање часописа**

Члан 26.

Аудиовизуелни архив може да издаје стручни часопис или стручне публикације, као и да има специјализовану библиотеку.

Југословенска кинотека има специјализовану библиотеку чија делатност обухвата прикупљање, обраду, заштиту, чување и давање на коришћење библиотечко-информациони материјал који се односи на домаћу и страну стручну литературу из области филмског стваралаштва, историје филма, области друштвених наука, домаће и стране збирке извора које прате и допуњују филмско и остало аудиовизуелно наслеђе, као и публикације објављене на основу истраживања.

**Средства за рад аудиовизуелних архива**

Члан 27.

Средства за рад аудиовизуелних архива обезбеђује оснивач.

Средства за обављање делатности централне установе заштите обезбеђују се у буџету Републике Србије.

Додатна средства могу бити обезбеђена и из средстава других облика и нивоа финансирања.

Додатна средства остварују се и из сопствених прихода:

1) продајом производа и услуга;

2) пружањем стручних услуга;

3) донаторством;

4) спонзорством;

5) поклонима;

6) оснивањем фондација;

7) на други начин у складу са законом.

**IV. ФИЛМСКО И ОСТАЛО АУДИОВИЗУЕЛНО НАСЛЕЂЕ**

**Филмска и остала аудиовизуелна добра која уживају претходну заштиту**

Члан 28.

Филмска и остала аудиовизуелна добра која уживају претходну заштиту су филмска и остала аудиовизуелна добра за која се претпоставља да поседују културне вредности у складу са законом којим се уређује културно наслеђе.

Филмска и остала аудиовизуелна добра из става 1. овог члана представљају културно наслеђе, и уживају исту заштиту као и филмска и остала аудиовизуелна грађа која је утврђена за културно добро .

На питање заштите филмских и осталих аудиовизуелних добара која уживају претходну заштиту примењују се одредбе закона којим се уређује културно наслеђе.

**Филмска и остала аудиовизуелна добра под претходном заштитом**

Члан 29.

Филмска и остала аудиовизуелна добра под претходном заштитом су евидентирана добра која уживају претходну заштиту.

Евиденције из става 1. овог члана воде аудиовизуелни архиви и утврђују мере заштите.

Претходна заштита филмског и осталог аудиовизуелног наслеђа је трајна.

На питање заштите добара под претходном заштитом примењују се одредбе закона којим се уређује културно наслеђе.

**Престанак претходне заштите**

Члан 30.

Претходна заштита престаје:

1) даном доношења акта о утврђивању филмске и остале аудиовизуелне грађе за културно добро;

2) даном утврђивања да добро нема културну вредност.

**Категорије културних добара**

Члан 31.

Културна добра према категорији су:

1. културно добро;
2. културно добро од великог значаја;
3. културно добро од изузетног значаја.

Културна добра из става 1. тачка 1) овог члана се сматрају културним добрима III категорије, културна добра од великог значаја из става 1. тачка 2) овог члана се сматрају културним добрима II категорије, културна добра од изузетног значаја из става 1. тачка 3) овог члана се сматрају културним добрима I категорије.

Критеријуми за утврђивање филмског и осталог аудиовизуелног наслеђа за културно добро су:

1. да сведочи о значајним догађајима и личностима који су обележили националну историју и културу;
2. да сведочи о развоју друштва са становишта филмске уметности;
3. да сведочи о националном идентитету и култури;
4. да сведочи о изузетном доприносу филмске уметности креативном стваралаштву у прошлости као и савременом стваралаштву;
5. да представља оригинални запис или филмско дело које је обележило културу и историју.

Утврђивање филмског и осталог аудиовизуелног наслеђа за културно добро, културно добро од великог значаја и културно добро од изузетног значаја уређује се законом којим се уређује културно наслеђе.

**Утврђивање** **филмског и осталог аудиовизуелног наслеђа за културно добро**

Члан 32.

Филмско и остало аудиовизуелно наслеђе се утврђује за културно добро актом који доносе јавни аудиовизуелни архиви, у складу са законом.

Филмско и остало аудиовизуелно наслеђе се утврђује за културно добро од великог значаја актом који доноси централна установа заштите, у складу са законом.

Филмско и остало аудиовизуелно наслеђе се утврђује за културно добро од изузетног значаја актом који доноси Народна скупштина, у складу са законом.

На садржину акта о утврђивању за културно добро примењују се одредбе закона којим се уређује културно налеђе.

**V. МЕРЕ ЗАШТИТЕ**

Члан 33.

Аудиовизуелни архиви спроводе стручне и техничке мере заштите филмског и осталог аудиовизуелног наслеђа и брину за његову сигурност и очување.

Мере заштите филмског и осталог аудиовизуелног наслеђа су превентивна заштита, ревитализација, конзервација, рестаурација, дигитализација и дигитална рестаурација.

Начин утврђивања и спровођења мера заштите прописује централна установа заштите као поверени посао.

Члан 34.

Документација о филмском и осталом аудиовизуелном наслеђу ужива заштиту у складу са законом.

Аудиовизуелни архиви дигитализују податке о филмском и осталом аудиовизуелном наслеђу у циљу документовања, коришћења у оквиру информационог система, као и ради претраживања и коришћења.

Садржај и начин вођења документације о филмском и осталом аудиовизуелном наслеђу прописује централна установа заштите као поверени посао.

**Превентивна заштита**

Члан 35.

Превентивна заштита спроводи се у аудиовизуелним архивима као и код власника и држаоца филмског и осталог аудиовизуелног наслеђа.

**Ревитализација, конзервација и рестаурација**

Члан 36.

Ревитализација, конзервација и рестаурација филмског и осталог аудиовизуелног наслеђа на аналогним форматима спроводи се у лабораторијама и центрима за рестаурацију јавних аудиовизуелних архива.

Изузетно, конзервацију и рестаурацију из става 1. овог члана могу обављати и лица са положеним стручним испитом и у условима који обезбеђују примену мера заштите, у складу са законом.

Конзервација и рестаурација културних добара од великог значаја и културних добара од изузетног значаја, на аналогним форматима, може се обављати само у јавном аудиовизуелном архиву.

**Дигитализација и дигитална рестаурација**

Члан 37.

Дигитализација и дигитална рестаурација спроводи се у аудиовизуелним архивима и од стране власника и држаоца филмског и осталог аудиовизуелног наслеђа.

**План заштите и спасавања у ванредним ситуацијама**

Члан 38.

Аудиовизуелни архив је у обавези да изради план заштите и спасавања филмског и осталог аудиовизуелног наслеђа у ванредним ситуацијама који укључује посебне мере за културна добра од изузетног значаја.

План заштите и спасавања филмског и осталог аудиовизуелног наслеђа у ванредним ситуацијама израђује се у складу са посебним прописима.

**VI КОРИШЋЕЊЕ ФИЛМСКОГ И ОСТАЛОГ АУДИОВИЗУЕЛНОГ НАСЛЕЂА**

Члан 39.

Филмско и остало аудиовизуелно наслеђе доступно је за коришћење у просторијама аудиовизуелног архива, путем електронских средстава комуникације или изван аудиовизуелних архива за потребе научног и стручног истраживања, односно у научне и културно просветне сврхе.

**Захтев за коришћење филмског и осталог аудиовизуелног наслеђа**

Члан 40.

Захтев за коришћење филмског и осталог аудиовизуелног наслеђа садржи следеће податке за физичко лице: лично име, адреса пребивалишта или боравишта, број телефона и адреса електронске поште, број личне карте или путне исправе и сврху и начин коришћења филмске и остале аудиовизуелне грађе, односно за правно лице: пословно име, седиште, матични број, ПИБ, лично име овлашћеног лица и сврху и начин коришћења филмског и осталог аудиовизуелног наслеђа.

Подаци из става 1. овог члана се прикупљају у сврху заштите филмског и осталог аудиовизуелног наслеђа.

О захтеву из става 1. овог члана решењем одлучује директор аудиовизуелног архива.

По жалбама против решења из става 3. овог члана у другом степену решава Министарство.

**Услови и начин коришћења филмског и осталог аудиовизуелног наслеђа**

Члан 41.

Филмско и остало аудиовизуелно наслеђе може се користити изван аудиовизуелних архива уз писмену дозволу носиоца ауторских и сродних права.

Аудиовизуелни архив обезбеђује услове за коришћење филмског и осталог аудиовизуелног наслеђа.

На коришћење се даје дигитализовано филмско и остало аудиовизуелно наслеђе.

На коришћење ће се дати филмско и остало аудиовизуелно наслеђе и на другим носачима, ако то захтева научни метод рада, уз надзор стручне особе у аудиовизуелном архиву.

Аудиовизуелни архиви немају обавезу да истражују филмско и остало аудиовизуелно наслеђе у име и за рачун корисника.

О коришћењу културног добра од изузетног значаја за које не постоји познато ауторско и сродно право, или су та права истекла, одлучује централна установа заштите или јавни аудиовизуелни архив у којем је депоновано уз сагласност централне установе заштите.

Ближе услове и начин коришћења филмског и осталог аудиовизуелног наслеђа прописује министар.

Члан 42.

Филмско и остало аудиовизуелно наслеђе се не може дати на коришћење: ако је његов стваралац, власник, давалац или дародавац приликом предаје у писаној форми поставио ограничења у погледу његовог коришћења; ако је у процесу сређивања, обраде, конзервације, рестаурације или дигитализације; ако се може користити само под посебним условима; ако би његовим коришћењем могли да буду повређени интереси државе или права грађана; ако је у оштећеном стању; ако је у току припрема за његово објављивање у издању аудиовизуелног архива и у другим случајевима прописаним законом.

Филмско и остало аудиовизуелно наслеђе које није стручно обрађено не издаје се на коришћење, осим по одобрењу директора.

Члан 43.

Јавни аудиовизуелни архив утврђује који дигитални мастер, изворни материјал или архивска копија филмског и осталог аудиовизуелног наслеђа утврђеног за културно добро не може се користити ван аудиовизуелног архива, с тим да се корисницима омогући доступност грађе у другом одговарајућем носачу записа у складу са законом.

**VII УВОЗ, УНОШЕЊЕ, ИЗВОЗ И ИЗНОШЕЊЕ, ПОВРАЋАЈ**

Члан 44.

Увоз, уношење, извоз и изношење, повраћај културних добара и добара под претходном заштитом врши се у складу са законом којим се уређује културно наслеђе.

Дигитализована културна добра и дигитализована добра под претходном заштитом могу се изнети ван територије Републике Србије без решења министарства о изношењу.

**VIII РЕГИСТРИ** **ФИЛМСКЕ И ОСТАЛЕ АУДИОВИЗУЕЛНЕ ГРАЂЕ**

Члан 45.

Аудиовизуелни архиви воде регистре филмске и остале аудиовизуелне грађе (у даљем тексту Рeгистри).

Регистри су јавни.

Упис у регистре врши се на основу акта о утврђивању.

Централна установа заштите води Централни регистар филмске и остале аудиовизуелне грађе (у даљем тексту Централни регистар).

Аудиовизуелни архиви су дужни да податке о културним добрима за које воде регистар достављају централној установи заштите, у року од 30 дана од дана уписа у регистар.

**Евиденције филмског и осталог аудиовизуелног наслеђа**

Члан 46.

Аудиовизуелни архиви дужни су да воде следеће евиденције:

1) улазна књига пријема;

2) инвентар културних добара и добара под претходном заштитом по врсти записа и носача;

3) каталог;

4) евиденцију добара под претходном заштитом;

5) инвентар збирки пратеће филмске и остале аудиовизуелне грађе;

6) топографски показивач фондова и збирки пратеће филмске и остале аудиовизуелне грађе у депоу.

Садржину и начин вођења евиденција прописује Министар.

**IX ПРАВА И ОБАВЕЗЕ ВЛАСНИКА И ДРЖАОЦА КУЛТУРНИХ ДОБАРА И ДОБАРА ПОД ПРЕТХОДНОМ ЗАШТИТОМ**

Члан 47.

Власник односно држалац добра које ужива претходну заштиту, пријављује ту грађу централној установи заштите.

**Права власника и држаоца**

Члан 48.

Власник односно држалац културних добара и добара под претходном заштитом има права утврђена законом којим се уређује културно наслеђе.

**Обавезе власника и држаоца**

Члан 49.

Власник односно држалац културних добара и добара под претходном заштитом поред обавеза утврђених законом којим се уређује културно наслеђе, дужан је и да:

1) изврши дигитализацију или обезбеди доступност културних добара и добара под претходном заштитом за дигитализацију;

2) обезбеди јавности доступност информације о културним добрима и добрима под претходном заштитом.

Члан 50.

Власник односно држалац не сме да користи културна добра и добра под претходном заштитом у сврхе које нису у складу с њиховом природом, наменом и значајем или на начин који може довести до њиховог оштећења.

**X ОБАВЕЗЕ ПРЕДАЈЕ ФИЛМСКОГ И ОСТАЛОГ АУДИОВИЗУЕЛНОГ НАСЛЕЂА ЦЕНТРАЛНОЈ УСТАНОВИ ЗАШТИТЕ И ПОПУЊАВАЊЕ ФОНДОВА АУДИОВИЗУЕЛНИХ АРХИВА**

**Обавезе предаје филмског дела централној установи заштите**

Члан 51.

Продуцент домаћег филмског дела, као дела које ужива претходну заштиту, финансираног или суфинансираног из буџета Републике Србије и намењеног за јавно приказивање, без обзира у којој је техници филмско дело снимљенo, дужан је да централној установи заштите у року од 6 месеци од дана премијерног приказивања, преда или уступи на копирање оригинални мастер или дигитално идентичну копију са које је рађен медиј за приказивање, са одговарајућом документацијом и пратећом грађом.

Уколико је дело из претходног става, снимљено или копирано на филмску траку, продуцент је дужан да преда једну некоришћену копију и изворне филмске материјале (оригинални негатив слике и негатив тона) са одговарајућом документацијом и пратећом грађом.

Обавезу из става 1. овог члана има продуцент копродукционог филмског дела.

Привредно друштво као и друго правно лице, односно предузетник, који увози филмско дело за јавно приказивање, које није енкриптовано или енкодовано на начин да је за његово гледање – приказивање неопходан дигитални кључ – сертификат или посебна технологија која није обухваћена важећим ДЦИ (DCI) или ИЕЦ-ИТУ (IEC/ITU) стандардима, дужан је да централној установи заштите, у року од 30 дана по истеку дистрибуције филмског дела, преда или уступи на копирање филмско дело у резолуцији и са карактеристикама слике и тона у којима је вршено приказивање, са одговарајућом документацијом и пратећом грађом.

Члан 52.

Уколико продуцент не испуни обавезу предвиђену чланом 51. овог закона не испуњава услове да учествује у пројектима у култури који се финансирају и суфинансирају из буџета Републике Србије, аутономне покрајине, односно јединица локалне самоуправе, док не испуни своју законску обавезу.

Централна установа заштите ће обавестити Филмски центар Србије о продуценту који није испунио обавезу предаје у року предвиђеном чланом 51. овог закона.

**Попуњавање фондова аудиовизуелних архива**

Члан 53.

Власници и држаоци филмског и осталог аудиовизуелног наслеђа за коју не постоји обавеза предаје прописана чланом 51. овог закона, могу исто добровољно депоновати централној установи заштите као добровољном депозитном телу.

Централна установа заштите ће утврдити које филмско и остало аудиовизуелно наслеђе из претходног става ће преузети.

Члан 54.

Аудиовизуелни архиви попуњавају своје фондове и путем:

1) откупа;

2) размене;

3) поклона;

4) легата;

5) завештањем;

6) израдом нових копија филмске и остале аудиовизуелне грађе;

7) на други начин у складу са законом.

**Међународна сарадња**

Члан 55.

У циљу употпуњавања фондова аудиовизуелни архиви могу међусобно размењивати копије филмског и осталог аудиовизуелног наслеђа које чувају, у складу са законом.

Из става 1. овог члана, изузета је дигитална филмско и остало аудиовизуелно наслеђе.

**XI ЈЕДИНСТВЕНИ ИНФОРМАЦИОНИ СИСТЕМ**

Члан 56.

За праћење стања филмског и осталог аудиовизуелног наслеђа и активности на његовој заштити и очувању успоставља се јединствени информациони систем за аудиовизуелне архиве у складу са законом којим се уређује културно наслеђе.

У циљу ефикасног чувања, коришћења и доступности података о културним добрима и добрима под претходном заштитом, аудиовизуелни архиви се повезују у Jединствени информациони систем.

Основе за успостављање и функционисање Јединственог информационог система:

1) стандардизована обрада података у електронској форми;

2) оспособљеност стручњака за електронски унос података;

3) информационо-комуникационе технологије неопходне за повезивање;

4) доступност основних података јавности.

Члан 57.

Сви подаци Јединственог информационог система чувају се у централној установи заштите.

Члан 58.

Ближе услове, начин функционисања, повезивања и вођења Јединственог информационог система прописује министар на предлог централне установе заштите.

**XII РЕВИЗИЈА ФОНДОВА**

Члан 59.

Аудиовизуелни архив је дужан да једном у 20 година изврши редовну ревизију филмске и остале аудиовизуелне грађе.

Услове и начин ревизије прописује министар.

**XIII СТРУЧНА ЗВАЊА У ДЕЛАТНОСТИ ЗАШТИТЕ И ОЧУВАЊА ФИЛМСКОГ И ОСТАЛОГ АУДИОВИЗУЕЛНОГ НАСЛЕЂА**

**Услови за обављање стручних послова**

Члан 60.

Стручне послове у делатности заштите (у даљем тексту: стручни послови) у аудиовизуелним архивима обављају лица која имају одговарајуће образовање и положен стручни испит у делатности заштите и очувања филмског и осталог аудиовизуелног наслеђа (у даљем тексту: стручни испит).

Стручне послове могу обављати лица са стеченим основним и вишим стручним звањима.

**Полагање стручног испита**

Члан 61.

Стручни испит полажу лица која су се стручно оспособила за практични рад у аудиовизуелним архивима.

Стручно оспособљавање за практични рад у аудиовизуелним архивима за запослене на стручним пословима са високим и вишим образовањем траје годину дана, а са средњим образовањем - девет месеци.

Стручно оспособљавање из става 1. овог члана обавља се у аудиовизуелним архивима.

Стручни испит полаже се у Југословенској кинотеци пред Комисијом за полагање стручног испита у делатности заштите и очувања филмског и осталог аудиовизуелног наслеђа коју образује министар, на предлог централне установе заштите.

Трошкове полагања стручног испита сноси аудиовизуелни архив у којем је кандидат запослен.

Аудиовизуелни архив у свом финансијском плану планира средства за трошкове полагања стручног испита запослених из става 1. овог члана.

План и програм стручног оспособљавања запослених у аудиовизуелним архивима, програм стручног испита и начин његовог полагања прописује министар.

Запосленом из става 1. овог члана који у року од три године од стицања услова за полагање стручног испита не положи стручни испит престаје радни однос у аудиовизуелном архиву даном истека тог рока.

**Основна стручна звања**

Члан 62.

Полагањем стручног испита стичу се основна стручна звања: филмски архивски помоћник, репаратор аудиовизуелне грађе, филмски архивиста и рестауратор слике и тона у процесу дигитализације.

Послове архивског помоћника може да обавља лице са стеченим средњим образовањем у четворогодишњем трајању или лице са стеченим високим образовањем на студијама првог степена у обиму од најмање 180 ЕСПБ бодова, односно са стеченим првим степеном високог образовања или стеченим вишим образовањем, по пропису који је уређивао високо образовање до 10. септембра 2005. године и положеним стручним испитом.

Послове репараторa филмске грађе може да обавља лице са стеченим средњим образовањем у четворогодишњем трајању и положеним стручним испитом.

Послове филмског архивисте може да обавља лице са стеченим високим образовањем на студијама другог степена, односно на основним студијама у трајању од најмање четири године, по пропису који је уређивао високо образовање до 10. септембра 2005. године и положеним стручним испитом.

Послове рестауратора слике и тона у процесу дигитализације може да обавља лице са стеченим високим образовањем на студијама првог степена у обиму од најмање 180 ЕСПБ бодова, односно са стеченим првим степеном високог образовања или стеченим вишим образовањем, по пропису који је уређивао високо образовање до 10. септембра 2005. године или лице са стеченим високим образовањем на студијама другог степена, односно на основним студијама у трајању од најмање четири године, по пропису који је уређивао високо образовање до 10. септембра 2005. године и положеним стручним испитом.

**Виша стручна звања**

Члан 63.

Виша стручна звања на стручним пословима су: виши филмски архивски помоћник, виши репаратор филмске грађе, виши филмски архивиста, виши рестауратор слике и тона у процесу дигитализације, филмски архивиста саветник и рестауратор слике и тона у процесу дигитализације саветник .

Виша стручна звања се стичу доделом.

Организацију рада комисије за доделу виших стручних звања обавља централна установа заштите као поверени посао.

Министар образује Комисију за доделу виших стручних звања у делатности заштите на предлог централне установе заштите.

Ближе услове и начин стицања виших стручних звања прописује министар.

**Усавршавање запослених у аудиовизуелним архивима**

Члан 64.

Аудиовизуелни архив је обавезан да се стара о сталном стручном усавршавању запослених, да прати развој теорије и праксе везане за филмску и осталу аудиовизуелну архивистику, као и развој технолошких иновација и дигиталних технологија ради усавршавања и уједначавања организације и метода рада.

**XIV СТРУЧНИ НАДЗОР**

Члан 65.

На питања поступака који нису другачије уређена овим законом, примењују се одредбе закона којим се уређује општи управни поступак.

На питања поступка инспекцијског надзора која нису другачије уређена овим законом, примењују се одредбе закона којим се уређује инспекцијски надзор.

Члан 66.

Надзор над стручним радом аудиовизуелних архива врши централна установа заштите.

Члан 67.

Централна установа заштите обавља стручни надзор над истраживањем, прикупљањем, евидентирањем, обрадом, чувањем и заштитом културних добара и добара под претходном заштитом и налаже предузимање мера за отклањање утврђених недостатака.

Члан 68.

Послове стручног надзора из члана 67. овог закона врши филмски архивиста саветник и рестауратор слике и тона у процесу дигитализације саветник (у даљем тексту: овлашћено лице).

Овлашћено лице из става 1. овог члана:

1) сачињава записник о извршеном стручном надзору који обавезно садржи: утврђено стање, наложене мере и рок за њихово спровођење;

2) констатује да се на записник може у року од три дана од дана достављања записника ставити примедба;

3) разматра достављене примедбе на записник и о томе обавештава подносиоца примедби;

4) врши контролу извршења наложених мера.

Рок за поступање по наложеним мерама може се, у оправданим случајевима, продужити најдуже за половину рока који је наложен за поступање.

У случају непоступања у року за отклањање неправилности овлашћено лице обавештава инспекцију Министарства.

У случају да овлашћено лице утврди у поступку стручног надзора да је филмско и остало аудиовизуелно наслеђе оштећено или уништено констатује то записником на основу којег централна установа заштите обавештава инспекцију Министарства.

Члан 69.

Аудиовизуелни архив над којим се врши стручни надзор је дужан да током обављања послова стручног надзора достави потребне податке, као и да омогући обављање стручног надзора.

Члан 70.

Централна установа заштите врши стручни надзор на захтев инспекције, испитивањем навода из представке, коју заинтересовано физичко и правно лице (подносилац представке) подноси у циљу иницирања покретања поступка инспекцијског надзора.

**XV ИНСПЕКЦИЈСКИ НАДЗОР**

Члан 71.

Инспекцијски надзор у погледу обављања делатности заштите филмског и осталог аудиовизуелног наслеђа аудиовизуелних архива врши Министарство, у складу са законима којим се уређују послови из области културе и инспекцијски надзор.

На територији аутономне покрајине инспекцијски надзор врши надлежни орган аутономне покрајине, као поверени посао.

Члан 72.

Централна установа заштите има право активне легитимације у погледу остваривања мера заштите и коришћења културних добара и подношења захтева за покретање кривичног поступка.

**XVI КАЗНЕНЕ ОДРЕДБЕ**

Član 73.

Новчаном казном у износу од 50.000 до 300.000 динара казниће се за прекршај физичко или правно лице:

1. ако обавља делатности заштите филмске и остале аудиовизуелне грађе без решења којим се утврђује испуњеност услова за оснивање, почетак рада и обављања делатности заштите, у складу са чланом 11. овог закона;
2. ако не достави податке за упис у Евиденцију аудиовизуелних архива Министарству, у складу са чланом 14. став 4. овог закона;
3. ако не спроводи стручне и техничке мере заштите филмске и остале аудиовизуелне грађе, у складу са чланом 33. овог закона;
4. ако не изради план заштите и спасавања филмске и остале аудиовизуелне грађе у ванредним ситуацијам, у складу са чланом 38. овог закона;
5. ако филмска и остала аудиовизуелна културна добра и добра под претходном заштитом изнесе ван територије Републике Србије без решења Министарства, или филмска и остала аудиовизуелна културна добра и добра под претходном заштитом не врати у Републику Србију у року одређеним решењем, у складу са чланом 44. ст. 1. и 2 . овог закона;
6. ако пре изношења филмских и осталих аудиовизуелних културних добра и добара под претходном заштитом из Републике Србије не направи заштитну дигиталну копију, у складу са чланом 44. став 3. овог закона;
7. ако не води регистре филмских и осталих аудиовизуелних културних добара, у складу са чланом 45. овог закона;
8. ако не води евиденције о филмској и осталој аудиовизуелној грађи, у складу са чланом 46. овог закона;
9. ако не извршава обавезе које се односе на филмска и остала аудиовизуелна културна добара и добра под претходном заштитом из члана 49. овог закона;
10. ако користи филмска и остала аудиовизуелна културна добра и добра под претходном заштитом у сврху која није у складу с њиховом природом, наменом и значајем или на начин који може довести до њиховог оштећења, према одредбама члана 50. овог закона;
11. ако не изврши обавезу предаје или уступања на копирање филмске грађе централној установи заштите, у складу са чланом 51. овог закона;
12. ако не изврши ревизију филмске и остале аудиовизуелне грађе, у складу са чланом 59. овог закона.

Новчаном казном од 5.000 до 50.0000 динара казниће се за прекршај из става 1. овог члана одговорно лице у правном лицу.

**XVII ПРЕЛАЗНЕ И ЗАВРШНЕ ОДРЕДБЕ**

Члан 74.

Аудиовизуелни архиви који су основани до дана ступања на снагу овог закона дужни су да своју организацију и рад ускладе са одредбама овог закона у року од годину дана од дана ступања на снагу овог закона.

Југословенска кинотека промениће назив у Државни аудиовизуелни архив Србије Југословенска кинотека у року од годину дана од дана ступања на снагу овог закона.

Републичка установа Филмске новости промениће назив у Аудиовизуелни архив Филмске новости у року од годину дана од дана ступања на снагу овог закона.

Члан 75.

Подзаконски прописи за спровођење овог закона донеће се у року од годину дана од дана ступања на снагу овог закона.

Члан 76.

За филмско дело које је финансирано или суфинансирано из буџета Републике Србије и намењено за јавно приказивање, а насталo пре ступања на снагу овог закона, лице из ст. 1. и 3. члана 51. закона, предаје или уступа на копирање оригинални мастер или дигитално идентичну копију са које је рађен медиј за приказивање, са одговарајућом документацијом и пратећом грађом централној установи заштите у року од годину дана од дана почетка примене овог закона.

Члан 77.

Запослени који на дан ступања на снагу овог закона обавља послове на заштити филмског и осталог аудиовизуелног наслеђа за које нема одговарајуће образовање или положен стручни испит, може наставити са обављањем тих послова под условом да у року од две године од дана ступања на снагу овог закона стекне одговарајуће образовање, односно положи стручни испит.

Члан 78.

Аудиовизуелни архиви који нису инвентарисали филмско и остало аудиовизуелно наслеђе, оформили инвентарне књиге и документацију дужни су да обаве наведене послове у року од годину дана од дана почетка примене овог закона.

Члан 79.

Даном почетка примене овог закона престају да важе одредбе Закона о културним добрима („Службени гласник РС”,бр. 71/94, 52/11 –др. закон, 99/11 –др. закон и 6/20 –др. закон), и то чл. 66 -74. у делу који се односи на рад кинотеке, 78, 84, 86 – 95. у делу који се односи на рад кинотеке, 111. у делу који се односи на рад кинотеке и 120. у делу који се односи на рад кинотеке.

Даном почетка примене овог закона престаје да важи одредба члана 12. Закона о кинематографији ("Сл. гласник РС", бр. 99/2011, 2/2012 - испр. и 46/2014 - одлука УС)

Члан 80.

Овај закон ступа на снагу осмог дана од дана објављивања у „Службеном гласнику Републике Србије”, а примењиваће се истеком годину дана од дана његовог ступања на снагу.